ईश्वरप्पा ने कहा- मैं हैरान हूं, PM ने वफादारी की तारीफ की...हम जरूर जीतेंगे
PM Modi phone call Ishwarappa, Follow Karnataka Vidhan Sabha Election Latest News, Headlines On Dainik Bhaskar  प्रधानमंत्री मोदी ने ईश्वरप्पा से फोन पर बात की; कर्नाटक भाजपा नेता बोले-हम जरूर जीतेंगे, आपका आर्शीवाद चाहिए
प्रधानमंत्री नरेंद्र मोदी ने शुक्रवार को कर्नाटक भाजपा के वरिष्ठ नेता और पूर्व मंत्री केएस ईश्वरप्पा को फोन किया। इसका एक वीडियो सामने आया है। वीडियो में प्रधानमंत्री ने पार्टी के फैसले को स्वीकार करने के लिए ईश्वरप्पा को धन्यवाद दिया। उनकी वफादारी की प्रशंसा की। उन्होंने कहा कि आपने और बी एस येदियुरप्पा ने पार्टी के लिए जो किया है वह सराहनीय है।
इस पर ईश्वरप्पा प्रधानमंत्री से कह रहे हैं कि मैं हैरान हूं, बहुत अच्छा लगता है कि आप जैसे बड़े नेता मेरे जैसे साधारण कार्यकर्ता को बुला रहा है। हम चुनाव जरूर जीतेंगे। बस आपका आशीर्वाद चाहिए।
ईश्वरप्पा ने ले लिया था चुनावी राजनीति से संन्यास
कर्नाटक में 10 मई को विधानसभा चुनाव होना है। नतीजे 13 मई को आएंगे। शिवमोगा सीट से पांच बार के विधायक ईश्वरप्पा ने भाजपा उम्मीदवारों की लिस्ट जारी होने से पहले ही चुनावी राजनीति से संन्यास ले लिया था। मीडिया रिपोर्ट्स के मुताबिक, ईश्वरप्पा ने फिर से चुनाव लड़ने की इच्छा व्यक्त की थी, लेकिन उन्हें टिकट देने से मना कर दिया गया था।
ईश्वरप्पा बोले- भाजपा की जीत के लिए हर कोशिश करूंगा 
ईश्वरप्पा ​​​​​​ने प्रधानमंत्री से कहा है कि वह अपने निर्वाचन क्षेत्र से पार्टी के कैंडिडेट चन्नबसप्पा के लिए प्रचार करेंगे। उन्होंने कहा कि मैं हर संभव कोशिश करूंगा कि कर्नाटक में भाजपा की जीत हो।
भाजपा से नाराज नहीं हैं, पार्टी के फैसले का सम्मान करते हैं
मीडिया से बात करते हुए ईश्वरप्पा ने कहा कि मैंने कभी सपने में भी नहीं सोचा था कि मोदी जी मुझे कॉल करेंगे। उनका इशारा एक प्रेरणा है। वहीं गुरुवार को उन्होंने कहा था कि वे भाजपा से नाराज नहीं हैं। वे पार्टी के फैसले का सम्मान करते हैं। उन्होंने यह भी कहा था कि उन्होंने चुनावी राजनीति से संन्यास लेने का फैसला किया है, लेकिन वह पार्टी के संगठन को मजबूत करने पर ध्यान देंगे।
मुझे कोई पछतावा नहीं है। मैंने 25 सालों तक शिवमोगा के लोगों की सेवा की है। मैं उनके कल्याण और विकास के लिए काम करना जारी रखूंगा।
भाजपा छोड़ कांग्रेस चले गए पूर्व सीएम शेट्टार
भाजपा ने इस बार कई नए चेहरे और युवा नेताओं को मैदान में उतारा है। कई दिग्गजों को हटा दिया है। उनमें से कुछ ने पार्टी के खिलाफ बगावत कर दी है और दूसरी पार्टियों में शामिल हो गए। उनमें से प्रमुख जगदीश शेट्टार थे, जो भाजपा के वरिष्ठ नेता और पूर्व मुख्यमंत्री रह चुके हैं। वे भी कुछ दिन पहले ही कांग्रेस में शामिल हो गए।
कर्नाटक की ये खबरें भी पढ़ सकते हैं...
कर्नाटक में भाजपा की लिस्ट के बाद इस्तीफों की झड़ी, पूर्व डिप्टी सीएम और विधायक ने पार्टी छोड़ी
कर्नाटक विधानसभा चुनाव 2023 को लेकर भाजपा के तीन विधायकों ने पार्टी से किनारा कर लिया था। भाजपा ने दो लिस्ट जारी करके 212 कैंडिडेट्स के नाम की घोषणा की थी। 212 सीटों पर 19 मौजूदा विधायकों के टिकट काटे गए हैं। इसे लेकर पूर्व डिप्टी सीएम लक्ष्मण सवाडी ने और विधायक एमपी कुमारस्वामी ने पार्टी छोड़ दी थी। पूरी खबर यहां पढ़ें...
कर्नाटक में 10 मई को चुनाव, 13 को नतीजे, वायनाड में उपचुनाव पर चुनाव आयोग ने कहा- 6 महीने का वक्त है
कर्नाटक में विधानसभा चुनाव 10 मई को होंगे। नतीजे 13 मई को आएंगे। मुख्य चुनाव आयुक्त राजीव कुमार ने कहा कि था वोटिंग एक चरण में कराई जाएगी। कर्नाटक में 5.21 करोड़ मतदाता हैं, जो 224 विधानसभा सीटों पर मतदान करेंगे।​​​​​​​ पूरी खबर यहां पढ़ें...